สวัสดีค่ะ คือเรารู้สึกเศร้า ไม่ชอบงานที่ที่ทำอยู่ บอกที่บ้านเขาก็ไม่เข้าใจ เคยปรึกษาว่าเครียด เศร้า เขาก็ไม่เข้าใจ โกรธเรา ที่เราพูดเรื่องเครียดให้เขาฟังไม่เคยให้คำปรึกษาเราเลย ให้เราคิดเอง แก้เอง หายรู้สึกเอง เราร้องไห้ทุกวัน ไม่คุยไม่เข้าสังคมที่ทำงาน พักเที่ยงรีบกินข้าวมาอยู่คนเดียว เวลาดึกๆก็นึกถึงว่าเราเกิดมาทำไม อยากตายอยู่ทุกวัน รู้สึกชีวิตแย่ ไม่มีค่า อาการแบบนี้จะเป็นโรคซึมเศร้ามั้ยคะ จะได้หาทางตั้งรับด้วยตัวเราเอง
สวัสดีค่ะ อาการดังกล่าวมานั้นอาจเกิดจากความเครียด ความกดดันที่ได้รับจากสังคมหรือคนรอบข้าง ซึ่งอาจทำให้มีภาวะซึมเศร้า โรคซึมเศร้า หรือความผิดปกติทางอารมณ์ภาวะซึมเศร้าคือการที่มีความรู้สึกเศร้า เครียดจากเรื่องต่างๆในชีวิตไม่ว่าจะเป็นจากเรื่องส่วนตัว เรื่องในครอบครัว หรือการทำงาน ทำให้มีความรู้สึกไม่อยากจะทำอะไร ไม่อยากเข้าสังคม ซึ่งภาวะซึมเศร้าจริงๆแล้วเป็นภาวะที่เกิดได้กับคนทั่วไปในสภาวะที่ต้องเผชิญกับความเครียด ความกดดัน แต่ในคนทั่วไปจะค่อยๆดีขึ้นเองเมื่อเวลาผ่านไปแต่หากมีภาวะซึมเศร้านานติดต่อกันเกิน 2 อาทิตย์ไม่มีช่วงที่ดีขึ้นมีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคม อันนี้จะจัดว่าเป็นโรค ควรไปพบจิตแพทย์เพื่อรับการประเมินภาวะทางจิต หากแพทย์พบว่ามีโรคซึมเศร้าจริงอาจจ่ายยาต้านเศร้าร่วมกับทำจิตบำบัดค่ะขอเป็นกำลังใจให้กับปัญหาที่เจออยู่ บางครั้งการบอกความรู้สึกเราออกไปก็เป็นเรื่องที่ยากลำบากแต่ก็จำเป็นต้องทำ อาจจะพูดคุยกับคนในครอบครัวด้วยท่าทีที่มั่นคงขึ้น และหากไม่ชอบงานที่ทำจริงๆและคิดว่าการเปลี่ยนงานหรือสภาพแวดล้อมอาจจะดีต่อสภาพจิตมากกว่าก็เป็นสิ่งที่อาจจะทำได้ค่ะการดูแลตัวเองเบื้องต้น พยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์ ไม่เก็บตัวอยู่คนเดียวนานจนเกินไป